1. ปัจจัยความเสี่ยง

1.1 ความเสี่ยงจากการประกอบธุรกิจ

  ก) ความเสี่ยงเรื่องวัสดุก่อสร้าง

บริษัทฯ มีความเสี่ยงจากความผันผวนของราคาวัสดุก่อสร้างและการขาดแคลนในบางช่วง
อันเกิดจากปัจจุบันธุรกิจอสังหาริมทรัพย์อยู่ในภาวะขยายตัวสูงอาจเกิดปัญหาการขาดแคลนวัตถุดิบ
กอร์ปกับราคาน้ำมันเพิ่มขึ้น อาจมีผลทำให้ราคาวัสดุภัณฑ์ปรับสูงขึ้น
เพื่อป้องกันผลกระทบดังกล่าวบริษัทฯได้ทำสัญญาจ้างเหมาทั้งค่าแรงและค่าก่อสร้างกับผู้รับเหมา
โดยผู้รับเหมาจะเป็นผู้จัดหาวัสดุและอุปกรณ์ก่อสร้างเองเป็นส่วนใหญ่ทั้งนี้รวมถึงวัสดุที่ใช้ในการก่อสร้างหลักๆเช่น
เหล็กเส้น ปูนซิเมนต์ ทราย
และจะรับภาระความเสี่ยงจากการเปลี่ยนแปลงของราคาวัสดุก่อสร้างด้วย
แต่สำหรับวัสดุก่อสร้างบางประเภทที่บริษัทฯ
จัดหาเองจะเป็นวัสดุซึ่งต้องการมาตรฐานด้านรูปแบบและความสวยงามที่เป็นแบบอย่างเดียวกันสำหรับบ้านในรูปแบบต่างๆ
เช่น กระเบื้อง และสุขภัณฑ์ เป็นต้น บริษัทฯ
จะติดตามการเคลื่อนไหวของราคาและประมาณราคาไว้ล่วงหน้า โดยจะจัดซื้อคราวละมากๆ
ซึ่งทำให้สามารถต่อรองราคาและควบคุมต้นทุนค่าก่อสร้างได้
รวมทั้งสามารถควบคุมคุณภาพและมาตรฐานของบ้านตามที่กำหนดไว้

ข) ความเสี่ยงจากกลยุทธ์การสร้างบ้านพร้อมขาย

บริษัทฯ มีความเสี่ยงในการแข่งขัน
เนื่องจากในช่วงที่ผ่านมาผู้บริโภคให้ความสนใจต่อการสร้างบ้านพร้อมขายมาก แต่บริษัทฯ
ไม่ได้เน้นกลยุทธ์การสร้างบ้านพร้อมขายมากนัก เนื่องจากเห็นว่ามีความเสี่ยงสูง
หากไม่สามารถขายบ้านได้ อีกทั้งพฤติกรรมของผู้บริโภคมีการเปลี่ยนแปลงอยู่ตลอดเวลา
ดังนั้นจึงอาจทำให้บริษัทฯ เสียโอกาสในการแข่งขันได้ อย่างไรก็ตามบริษัทฯ
มีนโยบายที่จะสร้างบ้านพร้อมขายประมาณร้อยละ 40 –50 ของเฟสที่กำลังเปิดขาย โดยบริษัทฯ
จะศึกษาพฤติกรรมของผู้บริโภคและพยายามออกแบบบ้านให้สอดคล้องกับความต้องการของลูกค้า
เพื่อทำให้บ้านพร้อมขายเป็นที่สนใจของลูกค้าทั่วไป
แต่สำหรับปีนี้จากมาตรการภาษีที่รัฐบาลขยายให้จะสิ้นสุดในปลายปีนี้ บริษัท ฯ
จึงได้มีการปรับเปลี่ยนกลยุทธ์ในการขายเป็นบ้านพร้อมขายในสัดส่วนถึงร้อยละ 80 – 90
ของเฟสที่กำลังเปิดขาย

2.  ความเสี่ยงทางการเงิน

- ความเสี่ยงจากการที่ไม่สามารถปฏิบัติตามเงื่อนไขของเจ้าหนี้

ณ วันที่ 31 ธันวาคม 2545 บริษัทฯ
และบริษัทย่อยมีภาระหนี้สินระยะสั้นที่สำคัญประกอบด้วยเงินเบิกเกินบัญชีและเงินกู้ยืมจากสถาบันการเงิน
จำนวน 112.63 ล้านบาท และหนี้สินระยะยาวที่เกิดจากการปรับโครงสร้างหนี้จำนวนรวมทั้งสิ้น
2,543.24 ล้านบาท แบ่งเป็นเงินกู้ระยะยาวพร้อมดอกเบี้ยค้างจ่ายรวม 1,400.28 ล้านบาท
และหุ้นกู้ไม่มีหลักประกันและไม่ด้อยสิทธิจำนวน 1,142.96 ล้านบาท
ซึ่งหนี้สินระยะยาวดังกล่าวไม่มีเงื่อนไขที่กำหนดให้บริษัทฯ ดำรงอัตราส่วนทางการเงิน
ทั้งนี้อัตราส่วนหนี้สินต่อส่วนของผู้ถือหุ้น เท่ากับ 1.68 เท่า
ซึ่งอยู่ในระดับใกล้เคียงกับค่าเฉลี่ยของบริษัทจดทะเบียนในกลุ่มอุตสาหกรรมเดียวกัน และบริษัทฯ
คาดว่าอัตราส่วนดังกล่าวจะลดลงอีก เนื่องจากอัตราดอกเบี้ยที่อยู่ในระดับต่ำ
รวมทั้งอัตราการเติบโตของยอดขายที่เพิ่มขึ้นอย่างต่อเนื่อง ทำให้บริษัทฯ
สามารถจ่ายชำระหนี้คืนสถาบันการเงินได้เร็วกว่าที่กำหนดไว้
ภาระดอกเบี้ยจ่ายก็อยู่ในภาวะที่ควบคุมได้ ในระยะสั้นบริษัทฯ จึงไม่มีความเสี่ยงใดๆ
ต่อการผิดนัดชำระหนี้กับสถาบันการเงินที่สนับสนุนโครงการอยู่

- ความเสี่ยงจากการขาดสภาพคล่องในการจ่ายคืนหนี้

เนื่องจากบริษัทฯ อยู่ภายใต้แผนการปรับปรุงโครงสร้างหนี้ สำหรับเจ้าหนี้โครงการนั้นบริษัท ฯ
จะชำระคืนเงินกู้ทันทีที่ได้มีการโอนกรรมสิทธิ์บ้านให้ลูกค้า สำหรับหุ้นกู้นั้นบริษัท ฯ
มีภาระต้องไถ่ถอนหุ้นกู้ในปี 2550 จำนวน 703.07 ล้านบาท และอีก439.89 ล้านบาท ในปี 2553
ในการคืนหนี้ดังกล่าวนี้บริษัทฯ ได้เตรียมแผนที่จะขยายงานในโครงการต่างๆ
เพื่อก่อให้เกิดรายได้อย่างต่อเนื่อง เพื่อเป็นหนทางหนึ่งในการไถ่ถอนหุ้นกู้ดังกล่าว
นอกจากนี้ก็มีแผนที่จะออกและเสนอขายตราสารทางการเงินเพื่อเป็นการ refinance หุ้นกู้ดังกล่าว
รวมทั้งอาจมีการเพิ่มทุนหรือกู้เงินจากสถาบันการเงิน หากมีต้นทุนทางการเงินที่เหมาะสม
เพื่อนำมาใช้เป็นแหล่งชำระคืนหุ้นกู้อีกทางหนึ่งด้วย
ส่วนการขยายงานในโครงการต่างๆนี้บริษัทฯได้ใช้วงเงินกู้ในลักษณะ Project Finance
เพื่อการก่อสร้างโครงการและบางส่วนมาจากเงินทุนหมุนเวียนของบริษัท ฯ
และหากกระแสเงินสดจากการดำเนินงานของบริษัทฯและบริษัทย่อยที่เกิดขึ้นในอนาคตเป็นเช่นเดียวกับที่เกิดขึ้นในปี2545แล้ว
บริษัทฯคาดว่าจะไม่มีผลกระทบต่อการชำระคืนหนี้สินต่างๆ

  1.3 ความเสี่ยงจากการลงทุน การให้กู้ยืม และการค้ำประกันหนี้

1.  ความเสี่ยงจากการลงทุน การให้กู้ยืม และการค้ำประกันหนี้ในบริษัทย่อยและบริษัทร่วม

ณ วันที่ 31 ธันวาคม 2545 บริษัทฯ มีเงินลงทุนในบริษัทย่อย ดังนี้

หน่วย: บาท

+--------------+-------------+---------+--------+---------+---------+
| บริษัท         | ประเภทกิจการ | สัดส่วน   | ทุนช    | เงิน     |         |
|              |             | เงินลงทุน | ำระแล้ว | ลงทุนสุทธิ |         |
+--------------+-------------+---------+--------+---------+---------+
|              | (ปีที่เริ่มลงทุน) | (%)     |        | ว       | วิธีส     |
|              |             |         |        | ิธีราคาทุน | ่วนได้เสีย |
+--------------+-------------+---------+--------+---------+---------+
| บจ. ศุภาลัย    | บริหารจัดการ  | 99.89   | 20,0   | 19,     | 17,167  |
| พรอพเพอร์ตี้    | และโรงแรม   |         | 00,000 | 977,600 | ,280.98 |
| แมเนจเม้นท์    |             |         |        |         |         |
|              | (ปี 2536)    |         |        |         |         |
+--------------+-------------+---------+--------+---------+---------+
| บจ.          | พัฒนา        | 49.89 * | 191,5  | 105,    | 156,315 |
| หาดใหญ่นครินทร์ | อสังหาริมทรัพย์ |         | 00,000 | 370,000 | ,369.62 |
|              | ใน จ. สงขลา |         |        |         |         |
|              | (ปี 2531)    |         |        |         |         |
+--------------+-------------+---------+--------+---------+---------+
| บจ.          | พัฒนา        | 49.86 * | 70,0   | 34,     | -       |
| ศุภาลัยอิสาน    | อสังหาริมทรัพย์ |         | 00,000 | 900,000 |         |
|              | ใน จ.       |         |        |         |         |
|              | ขอนแก่น (ปี   |         |        |         |         |
|              | 2536)       |         |        |         |         |
+--------------+-------------+---------+--------+---------+---------+

หมายเหตุ: * มีการควบคุมโดยกรรมการผู้มีอำนาจลงนามของบริษัทฯ

-   บริษัท ศุภาลัย พรอพเพอร์ตี้ แมเนจเม้นท์ จำกัด

  บริษัทฯได้จัดตั้งบจ. ศุภาลัย พรอพเพอร์ตี้ แมเนจเม้นท์ขึ้นมาเพื่อให้บริหารจัดการโครงการ อาทิ
  นิติบุคคลอาคารชุด โรงแรมศุภาลัยป่าสักรีสอร์ท และโรงแรมอื่นๆในอนาคต ด้วยเงินลงทุน
  19.98 ล้านบาท ผลประกอบการ 3 ปี ย้อนหลังตั้งแต่ปี 2543 – 2545 พบว่า มีกำไรสุทธิ
  6.14 ล้านบาท , 5.59 ล้านบาท และ 1.77 ล้านบาท ตามลำดับ
  ซึ่งที่ผ่านมาบริษัทฯไม่ได้ให้ความช่วยเหลือทางด้านการเงินแก่กัน มีเฉพาะการซื้อหุ้นของบริษัท ฯ
  จากบริษัท ศุภาลัยเคย์แมน จำกัด ที่ได้ชำระบัญชีโดยชำระค่าหุ้นด้วยตั๋วสัญญาใช้เงินจำนวน
  65.28 ล้านบาท ในอัตราดอกเบี้ยที่เท่ากับต้นทุนเงินของบริษัท ฯ ปัจจุบัน บจ. ศุภาลัย
  พรอพเพอร์ตี้ แมเนจเม้นท์ ได้ขายหุ้นดังกล่าวออกไปหมดแล้ว นอกจากนี้แล้วบจ. ศุภาลัย
  พรอพเพอร์ตี้ แมเนจเม้นท์ มีภาระเงินกู้ทั้งสิ้นเป็นจำนวนเงิน 2.62 ล้านบาท
  กับสถาบันการเงินต่างๆและยังสามารถดำรงสภาพหนี้ไว้ได้โดยไม่ผิดสัญญา
  ดังนั้นหากในอนาคตบจ.ศุภาลัย พรอพเพอร์ตี้ แมเนจเม้นท์ มีผลประกอบการไม่ดีเช่นในปัจจุบัน
  ผลกระทบต่อบริษัทฯจะมีจำกัดเพียงส่วนทุน 19.98 ล้านบาทเท่านั้น

-   บริษัท หาดใหญ่นครินทร์ จำกัด

  บจ.หาดใหญ่นครินทร์ จัดตั้งขึ้นในปี 2531 ซึ่งเกิดก่อนการตั้งบริษัทฯ
  โดยเกิดจากการรวมกลุ่มนักธุรกิจอสังหาริมทรัพย์ในจังหวัดสงขลา กลุ่มตระกูลตั้งมติธรรม
  และบริษัท มั่นคงเคหะการ จำกัด (มหาชน) ต่อมาภายหลังจากที่บริษัท ฯ
  เข้าจดทะเบียนในตลาดหลักทรัพย์แห่งประเทศไทย บริษัท
  ฯได้ขายหุ้นบางส่วนให้กับบจ.หาดใหญ่นครินทร์ ในเดือนธันวาคม 2539 จำนวน 1.9 ล้านหุ้น (ณ
  มูลค่าที่ตราไว้ขณะนั้น 10 บาทต่อหุ้น) และในขณะเดียวกันบริษัท ฯ
  ได้เล็งเห็นศักยภาพในโครงการของบจ.หาดใหญ่นครินทร์ จึงได้ซื้อหุ้นเพิ่มทุนในสัดส่วนร้อยละ
  49.89 โดยมีวัตถุประสงค์ที่จะเป็นเงินลงทุนระยะยาว
  เพื่อขยายธุรกิจไปสู่ภูมิภาคและเป็นพันธมิตรที่ดี นอกจากนี้มีกลุ่มตระกูลตั้งมติธรรมถือหุ้นร้อยละ
  9.36 และบริษัท มั่นคงเคหะการ จำกัด (มหาชน)ถือหุ้นเท่ากับร้อยละ 6.03 (ดูในข้อ 11
  รายการระหว่างกัน) แต่ภายหลังจากที่เกิดวิกฤตทางเศรษฐกิจ
  บจ.หาดใหญ่นครินทร์ประสบปัญหาทางการเงินจึงได้ทำการปรับโครงสร้างหนี้กับธนาคารเจ้าหนี้ไปเมื่อเมษายน
  2542 นอกจากนี้แล้วบริษัทฯยังได้ให้ความสนับสนุนเงินกู้ยืมร่วมกับผู้ถือหุ้นรายอื่น
  เพื่อให้สามารถดำเนินธุรกิจได้อย่างต่อเนื่อง โดย ณ วันที่ 31 ธันวาคม 2544 บจ.
  หาดใหญ่นครินทร์มีภาระหนี้สินต่อบริษัทฯ ประกอบด้วยเงินต้น จำนวน 38.84 ล้านบาท
  ดอกเบี้ยค้างจ่าย 18.43 ล้านบาท ต่อมาในวันที่ 26 สิงหาคม 2545
  ที่ประชุมคณะกรรมการบริษัท ครั้งที่ 6/2545 มีมติอนุมัติให้ความช่วยเหลือทางการเงินแก่ บจ.
  หาดใหญ่นครินทร์ ตามแผนการปรับโครงสร้างหนี้ ดังนี้

1)  บจ.หาดใหญ่นครินทร์จะชำระคืนเงินต้นให้หมดภายใน 5 ปี
    โดยเงินที่ชำระภายในเวลาดังกล่าวสามารถนำมาตัดเงินต้นก่อนได้

2)  บริษัทฯ จะคิดดอกเบี้ยในอัตรา MLR เฉลี่ยของ 4 ธนาคารพาณิชย์ขนาดใหญ่
    โดยเริ่มต้นชำระตั้งแต่วันที่ 1 กันยายน 2545 ในอัตรา 2.50% ต่อปี ส่วนต่างคือ MLR -
    2.50% ให้ตั้งพักไว้

3)  หาก บจ.หาดใหญ่นครินทร์สามารถชำระเงินต้นได้หมดภายในระยะเวลา 2 ปี ทางบริษัทฯ
    จะยกดอกเบี้ยที่ได้ตั้งพักไว้ให้ทั้งจำนวน

  บริษัทฯ คาดว่าอัตราดอกเบี้ย MLR ในช่วงระยะเวลา 2 ปีข้างหน้าจะสูงสุดไม่เกินร้อยละ 7.50
  ต่อปี ดังนั้นรายการดอกเบี้ยส่วนต่างคาดว่าจะไม่เกิน 3.88 ล้านบาท
  และเมื่อรวมกับดอกเบี้ยค้างจ่ายจนถึงวันที่คณะกรรมการอนุมัติ จำนวน 19.84 ล้านบาท บริษัทฯ
  คาดว่าวงเงินที่ให้ความช่วยเหลือรวมทั้งสิ้นจะไม่เกิน 23.73 ล้านบาท
  (ในกรณีที่ได้รับชำระคืนเงินต้นทั้งจำนวนภายในระยะเวลา 2 ปี)
  ซึ่งการปรับโครงสร้างหนี้ครั้งนี้เพื่อให้ บจ. หาดใหญ่นครินทร์
  สามารถดำเนินธุรกิจได้อย่างต่อเนื่องและคล่องตัว ซึ่งหากประสบความสำเร็จ บริษัทฯ
  ก็จะได้รับผลตอบแทนคืนจากเงินปันผลในอนาคต

  ผลประกอบการของบจ. หาดใหญ่นครินทร์ในช่วง 3 ปีที่ผ่านมามีดังนี้ ปี 2543 และ 2544
  มีกำไรสุทธิ 10.77 ล้านบาท และ 6.55 ล้านบาท ตามลำดับ และปี 2545 มีผลขาดทุนสุทธิ
  0.23 ล้านบาท และในช่วงครึ่งหลังของปี 2545 บจ. หาดใหญ่นครินทร์
  ได้ทยอยชำระคืนเงินต้นบางส่วนพร้อมดอกเบี้ย
  ทั้งนี้เนื่องจากสามารถพัฒนาและขายโครงการได้เพิ่มขึ้น และ ณ สิ้นเดือนธันวาคม 2545
  มีภาระกับบริษัทฯแบ่งเป็นเงินต้นคงเหลือ 22.84 ล้านบาท และดอกเบี้ยค้างจ่าย 20.91
  ล้านบาท และภาระกับธนาคารแบ่งเป็นเงินต้นคงเหลือ 109.45 ล้านบาท และดอกเบี้ยค้างจ่าย
  11.03 ล้านบาท

  อย่างไรก็ตามหาก บจ. หาดใหญ่นครินทร์ ไม่สามารถปรับปรุงสถานะทางการเงินให้ดีขึ้น
  และไม่สามารถชำระคืนหนี้ได้ตามกำหนด บริษัทฯ
  ก็จะมีความเสี่ยงในการตั้งค่าเผื่อหนี้สงสัยจะสูญหรือต้องตัดหนี้สูญเป็นจำนวนทั้งสิ้นไม่เกิน 43.75
  ล้านบาท

-   บริษัท ศุภาลัยอิสาน จำกัด

  บจ.ศุภาลัยอิสาน จัดตั้งขึ้นในปี 2536
  โดยเกิดจากการรวมกลุ่มนักธุรกิจอสังหาริมทรัพย์ในจังหวัดขอนแก่น กลุ่มตระกูลตั้งมติธรรม
  และบริษัทฯ โดยมีบริษัทฯถือหุ้นร้อยละ 49.86 และกลุ่มตระกูลตั้งมติธรรมร้อยละ 7.93 (ดูข้อ
  11 รายการระหว่างกัน) มีจุดประสงค์เพื่อการขยายกิจการอสังหาริมทรัพย์ไปยังจังหวัดขอนแก่น
  และจังหวัดใกล้เคียง แต่เนื่องจากวิกฤตการณ์ทางการเงินในช่วงที่ผ่านมา ทำให้ บจ.
  ศุภาลัยอิสานไม่สามารถดำเนินกิจการได้ตามแผนงานที่วางไว้และประสบปัญหาทางการเงิน
  จึงมีผลประกอบการที่ขาดทุนมาโดยตลอดทั้งนี้จะเห็นได้ว่าผลประกอบการ 3 ปีย้อนหลังในปี 2543
  – 2545 คือขาดทุนสุทธิ 18.69 ล้านบาท , 18.69 ล้านบาท และ 66.19 ล้านบาท ตามลำดับ
  ทั้งนี้ ณ วันที่ 31 ธันวาคม 2545 มีส่วนของผู้ถือหุ้นแสดงยอดขาดทุนเกินกว่าทุนอยู่จำนวน
  161.27 ล้านบาท ทั้งนี้ ณ สิ้นปี 2545 บจ.ศุภาลัยอิสานมีภาระหนี้สินทั้งสิ้น 222.8ล้านบาท
  แบ่งเป็นเงินกู้จากสถาบันการเงินจำนวน 107.46 ล้านบาท (ทั้งนี้บริษัทฯ
  มีการค้ำประกันภาระหนี้ให้กับ บริษัท ศุภาลัยอิสาน จำกัด ในวงเงิน 180 ล้านบาท)
  ดอกเบี้ยค้างชำระสถาบันการเงินจำนวน 89.72 ล้านบาท
  ขณะนี้อยู่ในระหว่างการหยุดดำเนินกิจการชั่วคราว
  และอยู่ระหว่างการเจรจาปรับโครงสร้างหนี้กับสถาบันการเงินผ่านสำนักงานคณะกรรมการเพื่อส่งเสริมการปรับปรุงโครงสร้างหนี้
  (สปน.) [1]

  นอกจากนี้แล้วยังมีภาระหนี้สินเป็นเงินกู้จากบริษัทฯ 8.83 ล้านบาท
  และดอกเบี้ยค้างชำระกับบริษัทจำนวน 9.37 ล้านบาท
  ซึ่งหากการเจรจาปรับโครงสร้างหนี้ประสบความสำเร็จ บริษัท ศุภาลัยอิสาน จำกัด
  ก็จะเร่งดำเนินโครงการที่หยุดต่อไป โดยคาดว่าอาจจะมีการเพิ่มทุนด้วยการแปลงหนี้เป็นทุน

  อย่างไรก็ตามหาก บริษัท ศุภาลัยอิสาน จำกัด ไม่สามารถเจรจาปรับโครงสร้างหนี้ได้ บริษัทฯ
  จะมีความเสี่ยงจากการเรียกเงินกู้คืน ซึ่งบริษัทฯ
  ได้ตั้งสำรองเผื่อหนี้สงสัยจะสูญทั้งจำนวนไว้แล้วเท่ากับ 18.19 ล้านบาท
  และความเสี่ยงจากการไล่เบี้ยค้ำประกันจำนวนไม่เกิน 180 ล้านบาท
  รวมเป็นวงเงินความเสี่ยงทั้งสิ้น 198.19ล้านบาท

4.  ความเสี่ยงของผู้ถือใบสำคัญแสดงสิทธิเกี่ยวกับการลงทุนในหลักทรัพย์ประเภทใบสำคัญแสดงสิทธิ

    1.  ความเสี่ยงเนื่องจากการปรับราคาการใช้สิทธิ
        และอัตราการใช้สิทธิของใบสำคัญแสดงสิทธิ
        ในกรณีที่บริษัทเสนอขายหลักทรัพย์แปลงสภาพต่อประชาชน

ในกรณีที่บริษัทฯ เสนอขายหลักทรัพย์แปลงสภาพต่อประชาชน
วิธีการปรับราคาการใช้สิทธิและอัตราการใช้สิทธิตามเงื่อนไขที่ระบุไว้ในส่วนที่ 3 ข้อ 1.6 (ง) นั้น
ของแบบแสดงรายการข้อมูลเสนอขายหลักทรัพย์(69-1)
อาจไม่ชดเชยสิทธิประโยชน์ของผู้ถือใบสำคัญแสดงสิทธิได้ครบถ้วน
เนื่องจากสูตรการปรับสิทธิดังกล่าวคำนึงถึงราคาของหลักทรัพย์แปลงสภาพที่ออกใหม่ ณ
วันที่มีการปรับสิทธิเท่านั้น มิได้คำนึงถึงมูลค่าตามเวลา (Time Value) ของหลักทรัพย์แปลงสภาพ
ดังนั้นหากมีการปรับสิทธิในกรณีนี้เกิดขึ้น ผู้ถือใบสำคัญแสดงสิทธิที่จะออกและเสนอขายในครั้งนี้
อาจมีสิทธิและผลประโยชน์ด้อยไปกว่าเดิม

2.  ความเสี่ยงเนื่องจากการปรับราคาใช้สิทธิใหม่
    แล้วมีราคาใช้สิทธิต่ำกว่ามูลค่าที่ตราไว้ของหุ้นสามัญ

ในกรณีที่บริษัทฯ มีการปรับสิทธิ
และเป็นเหตุให้ราคาการใช้สิทธิมีราคาต่ำว่ามูลค่าที่ตราไว้ของหุ้นสามัญของบริษัทฯ หากในขณะนั้น
บริษัทฯ มีกำไรสะสมอยู่ บริษัทฯ จะใช้มูลค่าที่ตราไว้ของหุ้นสามัญเป็นราคาการใช้สิทธิใหม่
โดยบริษัทฯ จะปรับสิทธิของผู้ถือใบสำคัญแสดงสิทธิเฉพาะอัตราการใช้สิทธิตามสูตรที่กำหนดไว้เท่านั้น
จึงทำให้ผู้ถือใบสำคัญแสดงสิทธิอาจมีสิทธิและผลประโยชน์ด้อยไปกว่าเดิม แต่ในกรณีที่บริษัทฯ
มีผลขาดทุนสะสม ซึ่งทำให้สามารถเสนอขายหุ้นที่ราคาต่ำกว่ามูลค่าที่ตราไว้ได้
การเปลี่ยนแปลงราคาการใช้สิทธิที่คำนวณได้ต่ำกว่ามูลค่าที่ตราไว้ของหุ้นสามัญของบริษัทฯ นั้น
บริษัทฯ จะใช้ราคาการใช้สิทธิและอัตราการใช้สิทธิที่คำนวณได้ตามสูตรที่กำหนดไว้

[1] ^() สำนักงานคณะกรรมการเพื่อส่งเสริมการปรับปรุงโครงสร้างหนี้ (สปน.) ตั้งขึ้นเมื่อ 29
ธันวาคม 2541 เป็นหน่วยงานหนึ่งของธนาคารแห่งประเทศไทย ทำหน้าที่ศึกษาวิเคราะห์ ติดตาม
เสนอแนะ วางแนวทางเพื่อส่งเสริมการปรับปรุงโครงสร้างหนี้
และเป็นตัวกลางในการประสานงานกับหน่วยงานภาครัฐและเอกชน